Սևուկ կտցար

Սևուկ կտցար (), մորակտցարների ընտանիքի թռչուն։ Նստակյաց է, քիչ տարածված։ Մարմնի երկարությունը 21-24 սմ է, թևերի բացվածքը՝ 57-61 սմ, կենդանի զանգվածը՝ 70-80 գ։ Վերևից մուգ ձիթապտղագույն-կանաչ է, ներքևից՝ սպիտակ, գլխից մինչև կրծքի վերին մասը՝ մուգ խայտերով։ Կտուցից մինչև աչքը տարածվում է սպիտակ շերտ։ Թռչելիս նկատելի են սևավուն մեջքը և թևերը, սպիտակ գոտկատեղը, պոչի 3-4 վառ սև զոլերը։ Ոտքերը մուգ կանաչ Են։ Թաքնված թռչուն է, թաքստոցից դուրս է թռչում հանկարծակի։ Բնակվում է ջրանցքների, ճահճուտների խիտ բուսածածկով քողարկված ափերին։ Սնվում է որդերով, ջրային անողնաշարավորներով։ Բնադրազույգերը ձևավորվում են ապրիլի ընթացքում։ Բույնն անփույթ է՝ աղքատիկ ցամքարով։ Բնադրում է ծառերի վրա կամ գետնին։ Ձվադրում է նաև այլ տեսակների բներում, որտեղ առկա են նաև բնի տիրոջ ձվերը։ Դնում է 39 մմ տրամագծով, բաց ձիթապտղագույն-կանաչ՝ կարմիր - դարչնագույն վրձնախազերով 4 ձու։ Թխսակալում են էգը և արուն՝ մայիսից հունիս՝ 20-22 օր։ Ձագերը բնից դուրս են գալիս 2-3-րդ օրը։ Թռիչքին լավ տիրապետող ձագերը ծնողների հսկողությամբ հանդիպում են հուլիս - օգոստոսին։

Մորակտցարներ
Եվրասիայի թռչուններ